Innlegg 11 desember 2023

Ordfører

1600 barn i Sandnes lever i familier med vedvarende lav inntekt. Det er alvorlige tall. 1 600 barn tilsvarer 57 skoleklasser med 28 elever i hver klasse, eller hele tre B21 skoler.

SV sitt budsjettalternativ har tatt dette på alvor. For disse 1 600 barna lever i familier hvor de voksne ikke får økonomien til å gå rundt.

Mange voksne står i matkø i Sandnes, enten fordi lønna ikke strekker til, eller stønaden er altfor liten til at familien klarer seg i denne dyrtiden. Hjerte for Sandnes deler ut 160 matkasser hver uke, men matsentralen sliter med å få tak i nok mat til organisasjonene som deler ut mat.

Den langsiktige løsningen på dette er ikke mer penger til matsentralene og hjelpeorganisasjonene, løsningen er økte økonomiske ytelser, slik at de selv kan velge hva de vil handle. Det har vi lagt inn penger til i vårt alternative budsjett. I tillegg har SV forhandlet med regjeringen, og økt sosialstønaden med 6000 i året, og arbeidsavklaringspengene med 5 000 i året. Det er livsviktig og vil bidra til at familiene blir mindre avhengige av matposer. Så skal ikke jeg kommentere hva statsråden uttalte sist uke, selv om det er fristende.

Kommunedirektøren la fram et budsjettforslag med sosial bærekraft, i tillegg til fokus på klima og miljø og økonomisk bærekraft.

I høst kom NOU-en Omstilling til lavutslipp som sier norske utslipp skal kuttes med 90 til 95 % innen 2050, og at alt vi planlegger og vedtar nå må stå seg i 2050. Det blir svært krevende, men framtidige generasjoner er avhengig av at vi gjør de rette valgene nå. De eneste som slipper unna massive kutt er landbruket. For mat må vi ha. Det betyr og at vi må slutte å bygge ned matjorden.

Ordfører

Vi har forpliktet oss til 55% utslippskutt innen 2030. Til nå har vi kuttet 5% siden 1990.

Hva gjør posisjonen – nei flertallet – jo de kutter 32 millioner som går på klimasatsing. Det er alvorlig, svært alvorlig, for vi har ikke tid til å utsette arbeidet.

Ordfører

Flertallet tar også ut 80 millioner til boligsosial handlingsplan. Egen bolig er viktig for alle, og spesielt for de som ikke klarer skaffe seg dette på egenhånd. Private skal bygge, og tjene penger på offentlig drift, vi får en vilkårlig utvikling som gjør at kommunen ikke har styringen lenger, verken på pris eller tilgang. Dette skjer mens vi har ventelister på kommunal bolig.

Sandnes har vært en styringsdyktig kommune, spesielt i arbeidet for innbyggere med rus- og psykisk helseutfordringer. I sak 239 som vi skal behandle i dag står det:

*Kommuner som kjøper tjenester av andre har en helt annen og høyere samlet ressursbruk enn Sandnes. Konsekvensen av flertallet sitt alternativ er altså mye mer usikkerhet og mye dyrere drift.*

Flertallet legger likevel inn kutt – eller optimaliserer som de kaller det. Viktige og nødvendige investeringer utsettes på ubestemt tid, for posisjonen har ikke satt av penger til dette i 4-års perioden.

Så kommer tekstpunktene fra flertallet – som et slag i ansiktet til administrasjonen, som har jobba hele 2023 med handlings- og økonomiplanen vi nå behandler.

Flertallet mener at kommunedirektøren nå skal redusere rammen på tjenesteområdene, optimalisere driften og redusere rammen på investeringene.

Det er en hån mot de som har jobbet et år med budsjettforslaget. Vi i SV forventer at flertallet viser hvor de skal kutte, for administrasjonen har allerede gjort jobben sin.

Konsekvensen av SVs budsjettalternativ er bedre driftsresultat enn kommunedirektøren, lavere lånegjeld og uten bruk av disposisjonsfond til drift.

Barnefamiliene sparer titusener på gratis heltidsplass på SFO

Alle som trenger sparer tusener på gratis trygghetsalarm

Flere ansatte gir bedre tjenester i barnehage, skole og omsorg

Sosialhjelpsmottakere får bedre økonomi

Beboere i omsorgsbolig får bedre fritidstilbud

Vi styrker dagsentrene.

Vi styrker laget rundt de unge med 3 millioner.

Dette tror vi i SV innbyggerne i Sandnes vil være med å bidra til.  I Stavanger er gjennomsnittet 2 800 kroner pr/år i eiendomsskatt.

Når det gjelder investeringer prioriterer vi å bygge BOAS på Hana og oppstart på Lunde BOAS mens flertallet skal vente og se om noen kan tenke seg å bygge BOAS – og har ikke satt av penger til dette i budsjettet. Sykehjemsdekningen skal ned på 17,2 prosent, den var 23 da jeg kom inn i politikken. Konsekvensen er sykere hjemmeboere og økt press på ansatte. Vi prioriterer og boliger for personer med funksjonsnedsettelse, og vi oppgraderer Varatun.

Ordfører

Nå kreves det innsats for å utjevne forskjeller. Skal vi redusere ulikhetene må vi omfordele, og sørge for at folk kan klare seg selv. Andre i gruppa vår til komme tilbake til dette i sine innlegg.